Unser frûntlich gruͦs vor, lieben getrûwen. Cuͦno Tschardoͤy hat uns fûrbracht, wie dz
ir inn von ûch und ûwer statt gewisen habent und nit fûrer by ûch beliben
noch wonen lassen wellent. Darumb daz er lichter der sunder siechen einer sin
und mit dem siechtag begriffen sin soͤlle. Also sye er zuͦ unsern artzatten komē,
denen denn sölich sachen befelhen sint fûr ze geben, und wöllte sich der sachhalb
schuldig oder unschuldig funden lassen haben. Die haben inn weder um̄
pfand noch burgschaft nit wellen versuͦchen, denn allein umb bar gelt,
daz er aber nit uffbringen noch haben moͤcht. Und sye also der sachhalb unge-
endet von inen gescheiden. Nu syen im ettlich erber lûte in ûwer statt
ettwaz geltes schuldig, da begerte er, dz ir im ein klein zitt erlouben woͤltind
in ûwer statt ze komen, dz er sin schulden gezichn̄ und darnach mit dem gelt
sölichn̄ obgē sachn̄ nach komen moͤcht, dz er also zuͦ oder von der sach bekent
wurde etc. Lieben getrûwen, wand uns nu des egn̄ Cünen Tschardoͤy be-
geren zimlichen bedunket sin harin̄, so bitten wir ûch frûntlich, ir wellent
dem egn̄ Cünen gönnen und urlouben, in ûwer statt ze komen und sin schulden
ze zichen oder ir verschaffent mit denen, dz si inn bezalen, oder ir lichent
im so vil geltes, daz er sich beseͣhen und versuͦchen lassen möge. Da durch
er underwist werde, ob er schuldig oder unschuldig sye. har an tuͦnd ir
im wol und ouch uns dienst. Datm̄ p'ma die decembris anno etc. Lm°.
Schulth̄s und raͤt
zuͦ Bern